Il-PBS li ġie onorat b’wieħed mill-premjijiet prestiġjużi ta’ Din l-Art Ħelwa li kull sena tippremja proġett ta’ restawr ta’ binjiet ta’ valur storiku u arkittettoniku. Iċ-Ċentru tal-Kreattività li sar fil-binja skedata tar-Rediffusion rebaħ l-unur ta’ Din l-Art Ħelwa fil-kategorija ta’ binjiet li ġew riabilitati biex jerġgħu jintużaw. Din l-aħbar ġiet sebat ijiem biss wara li eluf ta’ Maltin kellhom l-opportunità jaraw il-proġett f’Open Day li ġiet organizzata fit-13 ta’ Diċembru. Ir-riabilitazzjoni tal-binja kienet f’idejn il-kumpanija QP managament u l-Perit David Xuereb. Il-binja issa qed tintuża għas-servizzi kollha tar-radju u t-televiżjoni bl-aħħar teknoloġija diġitali waqt li l-karattru tal-post inżamm għall-valur arkitettoniku tiegħu, ġie imsebbaħ ukoll b’wirja ta’ tagħmir li kienu jintuża matul is-snin fl-istorja tax-xandir. Fost unuri oħra li ngħataw fid-disa’ edizzjoni tal-Architectural Heritage Awards ir-restawr tal-Mużew Wignacourt fir-Rabat u l-Foss tal-Imdina. Ġew premjati ukoll ir-restawr ta’ Villa Bologna f’Attard, u l-proġetti tal-Ġgantija u l-Lift tal-Barrakka.